Men Dunyoga Kelib Dunyo Orttirdim

Goho o'y suraman: nima bo'larkin

O'z zimmamga mas'ul ish olib,

Hayotimni butkul to'kib solsam

Bir parcha qog'ozga ishonib?

Biroq uni yozib bo'ladimi?

Xo'sh, manaвЂ”yillarim, ahvolim, zotim...

Ajrata boshlasam "o'zimniki" deya,

Qaydan qaygacha u, mening hayotim?

Chegarasi bormi o'y va hislarimning?

Uzoqdagi yulduz qalbga nur solar.

Bilaman, albatta dilshikastaman

Ana u daraxtga bolta ursalar.

Bugun o'ylarimni bezovta qilar

Uzoq kosmosdagi ming yillik gardlar.

Qachon meni loqayd qoldirgan

Daxlsiz quvonchlar, begona dardlar?

Sochlarimga oq tushirmadimi,

Qalbga solmadimi jarohat

Zaminda tikilgan har bir qora bayroq,

Mahallaga kelgan har bir qora xat?

Yelkamda sezaman Brunolarning

Gulxan tafti kabi o't nafasini.

O'ylarimda suratlantiraman

Kelgusi asrlar qiyofasini.

Qaydan qaygacha u, mening hayotim?-

O'ylamabman hatto eng og'ir damlar.

Qayg'u va quvonchim ko'p bo'ldi, ammo

Sizsiz ular yo'qdir menga, odamlar.

Siz bilandirmanki, bari o'zimniki,

Chegarasi yo'qdir o'y-hislarimning.

Siz bilandirmanki, yillar va dillar,

Quvonchlarim ming-ming, tashvishlarim - ming.

Men dunyoga kelib dunyo orttirdim,

Hammasiii qoldirib ketarman.

Qalbni esa so'nggi hujayrasigacha

Lovillatib yondirib ketarman.

Fabrikamning Yullari

Onam xotirasiga

Sizni o'ylaganimda

G'amginman bir oz,

Fabrikamning yo'llari,

Siz menga meros.

Mashaqqatli baxtimni

Sizdan izladim.

Fabrikam xiyoboni -

Yoshlik izlarim.

Asfal't emas edingiz,

Qayroqi toshdan.

Uzoq-yaqin yo'llarim

Sizga tutashgan.

O'ksik bolaligimni

Qo'msayman ba'zan,

Siz umrimning ilk satri,

Taqdiri azal.

Men qayrilib boqaman

Adashsam agar.

Siz nurlanib yotasiz

Ufqqa qadar.

Fabrikamning yo'llari.

Ko'ngil

Nimadir yetmaydi insonga hamisha,

Ozga qoniqmaydi, ko'pga intilar.

Jasorati cheksiz, doimo tashna,

Yerga sig'maganday, ko'kka intilar.

Shu inson bolasi jindak ranjisa-chi,

Yo so'zda yetmasa nafis malohat,

Biron nohaqlikdan, biron sovuqlikdan

Yuragiga tushsa jarohat.

Biron sabab bilan jonidan to'yib,

Umidsizlik solganda soya,

Bunday paytda ko'p kerak emas,

Bir shirin so'z unga kifoya.

Umr Nega Shirin

Xavotirli, shoshilinch, shirin ilk bo'sa,

Borlig'imni titratgan lahza!

Keyin undayini topolmadim, ammo

Hanuz yuragimda yashar shu larza.

Qayta ko'rolmadim yetim hayotimda,

Sira unutmadim bir onni lekin:

Ustozimning qattiq ko'zlarida

Ota mehrin ko'rib yig'ladim sekin...

Bir qushcha churq etib, olam uyg'onganda

Shabnam qatrasida ko'rdim yuzingni.

So'ng bir umr kutdim, qaytib kelmadi,

Bir umr izladim shu zumni.

Shunday noyob, oltin lahzalarning

Qadrin bilmas ekan odamlar.

O'tib ketar ekan, takrorlanmas ekan

Umrda yagona bebaho damlar.

O'tib ketmasa-chi? Birdan to'xtab bari

Muzlab qotib qolsa nima bo'lardi?

Yo'g'-e, kimga kerak muzlab qolgan hislar!

Orzuyu pushaymon - bari o'lardi...

Asli shundayligi juda oqilona,

Balki hayot siri shunda yashirin.

Balki takrorlanmas bo'lgani uchun

Umr ham shunaqa bebaho, shirin.

Ona Mehri Kabi...

Saraton lovillab quyosh ko'rasnda

Yonar edi kunlarвЂ”kecha emasmi?

Yana kirib keldi qalblarimizga

Oltin fasl, oq oltin fasli.

Sarin yellar bilan,

Kumush tog'lar bilan,

Misli bo'yga yetgan betoqat suluv,

Yoniq, hayajonli yuraklarimizga

Ilk muhabbat kabi kirib keldi u.

G'alati tuyg'u bu:

ko'hna, shirin, yangi...

Ilk bor ko'rgandayman kuzni, dalani

Hamma narsa sendan yosh ko'rinar,-

Yo shunday shirinmi shuning alami?

Boladikda qo'l uzatsam birdan

Quyoshdek ko'rinib ochilgan chanoq

Butun sofligi-la qalbga urilardi

Ona mehri kabi iliq va yumshoq...

Hozir keng dalalar qaynab yotsa ham,

Tongdan agregatlar solsa ham g'uluv,

Shu katta hayotning o'tli yuragida

Sira eskimabdi shu sokin tuyg'u.

Ha, shovqinli motor qudratidan,

Eng nozik tuyg'ular, ezgu armonlar,

Harir tolalardan, og'ir tonnalardan

Uyiladi bizning xirmonlar.

Vatan ham, biz kutgan baxtli kun kelib,

Tog'-tog' paxtamizni qabul etgan chog'

Kattakon qalbida bir his sezsa kerak:

Ona mehri kabi iliq va yumshoq...

Mukofot

Mukofotga "Volga" oldi

Salim bobo, brigadir.

Qaytar ekan, o'tmishini

Eslab qoldi negadir.

Omoch sudrab, qo'sh haydardi,

Azob edi u hayot.

Qarimasdi o'sha mahal

Qani bo'lsa bitta ot!

...Yurgan sari yuragida

Xotiralar ortardi.

Og'ir o'yin yuz ot kuchli

"Volga" zo'rg'a tortardi...

Tonglar Izsiz O'tdi

Yashadi u, misli bir hujayrali,

Jo'n yashadi. Sokin va oson.

Diliga cho'g' solmas na o'yin, na ish.

Visol orziqtirmas, o'rtamas hijron.

U yeb-ichar, lazzat topar edi.

Rohat topar edi uyqudan.

Quvonchdan yuragi yorilmadi uning,

Sochi oqarmadi Qo'rquvdan.

Har narsani eplay olar edi,

Qilib o'zi uchun yoqimli, o'ng'ay.

Yonib-kuyib yurmay uylanib ham oldi,

Pijamasi yumshoq, hovlisi kungay.

Yuragiga uning iz solmadi qayg'u,

Izsiz o'tib ketdi tonglar, bahorlar.

Hayratga solmadi inson jasorati,

Shunchaki suv edi soylar, anhorlar...

Uni qiynamasdi xayol, muammo,

Bir nafas lovillab dili yonmadi.

Asta shimib yotdi kunlar shirasini,

Hayot lazzatiga lekin qonmadn.

Birdan...

o'lim keldi ro'parasiga.

O'tmay qoldi tomoqdan yovg'on.

вЂ”Tuzalib ketasiz...вЂ”deb tanishlari

Tasalli berardi.

(Yana bir yolg'on!)

Hech biri o'limning buyuk mohiyatin

Etgisi kelmasdi ro'y-rost tasavvur.

Nahotki yolg'onsiz o'la olmasa,

Unga yetmasmidi bir yolg'on umr?!

U azobda qoldi, dahshatga tushdi:

"O'lim nima o'zi, odamzod?!

Nahotki u yog'i tubsiz zulmat bo'lsa,

Nahotki, nahot..."

Hoy, o'lim nima, deb bosh qotirgandan,

Hayot nima, deya qilsayding tashvish...

Hayot axir nechog' sayoz, mayda bo'lsa,

O'liming shu qadar sovuq va mudhish..

Oliy Butunlik

O, ona tabiat!

Sen bilan yak sonman,

Sen mening erkimsan, mening qafasim.

Jonim shirinligi, tirikligim sendan,

Sof havodan olgan nafasim.

Tug'ishganlik hissi yo'l qo'ymaydimi,-

Odatmas quyoshga aytmoq tashakkur.

Har tong qarshisida tiz cho'ksam arzirdi,

Yorug' dunyom mening, ko'zimdagi nur.

Sezaman ekinlar tanasidagi

Sharbat bo'lib oqqan rizqimni.

Naykamalak, gullarвЂ”mening hislarim,

Bahor yangilaydi hayot ishqimni.

Yer issiq, yer yumshoq, o'zim ham yerdan,

U ko'rinmas menga bir marrasimon.

Yo'q, men abadiyman.

Menga o'lim yo'q.

Tirik tabiatning bir zarrasiman.

O, hayotning oliy butunligi!

Insonga ufqlarni kengroq och,

Jamiki dardlarga malham o'zingsan,

Azobli o'ylarga yog'du soch.

Azobli o'ylarga yog'du soch...

Bilsa Edim Shuni

Oramizda zilol bir ko'l bor,

Kuzning tiniq zangor ko'zicha.

Fasllarday quvlashamizu,

Qish o'zicha ekan, bahor o'zicha.

Bir-birimizga yeta olmaymiz,

Bir-birimizdan keta olmaymiz,

Tong bargida salqin bir tomchi,

Keksa quyosh uni yutadi.

Shu tomchi ertaga yana tug'ilib,

Mo'ldirab quyoshni kutadi.

U bo'lmasa go'yo quyosh yonmasmish.

Chin ehtiros sira qonmasmish.

Bir-birimizni qo'ya olmaymiz.

Bir-birimizdan to'ya olmaymiz.

Kapalakmi, tosh haykalmi mening

O't ichida o'tgan uch tunim?

O't ichida o'pgan yulduzimda

Qolsa edi tirik uchqunim!

Qolsa agar tirik uchqunim,

Xotirangda yashab qolardim.

Bilsa edim shuni, mangulikni ham

Mana shu oqshomday kutib olardim.

Qiynalish

Kitoblarim varaq-varaq,

Siz qaylarda sarsari?

Umrim edi yashil daraxt,

Sizlar uning barglari.

Men siz bilan nafas oldim,

Dard bilan yaraldingiz.

Har gal o'ksib qoldi qalbim,

Yellar-la taraldingiz.

Oppoq bulut suzib o'tdi,

Yana tomchi tommadi...

Nahot bunga ham ko'nikdim,

Dardli o'ylar qolmadi?

Mayli, agar to'ymasa

Dilimning qaqroqlari,

Dovul tursin, to'kilsin

Umrimning yaproqlari...

Asliga To'g'ri

Hissiyot to'g'risida ratsionalistik she'r

Tarmashib oladi ba'zan o'ylarning

Yopishqoq, bekorchi, mash'umi,

Shunda ta'kidlaymiz biz o'zimizga:

"O'ylama, o'ylama, o'ylama shuni!"

Odam hamon o'ylar, o'yni quvolmay,

O'zi biladiki, yo'qdir keragi,

Ajab, hayot bilan singishib ketmoqqa

Aqlu idrok xalal beradi.

Ba'zilar uyquda oydin kechalar

Tomning bo'g'otiga chiqib yuradi.

Shu mahal bir zumga uyg'onsa bormi -

Yiqilar, yorilar balki yuragi.

Ajab, hayot bilan bir butun bo'lmoqqa

Aqlu idrok xalal beradi.

Mast qilganda bo'sa lazzati,

Dilni favqulodda quvonch yayratsa,

Yoki yo'lda bir zum to'xtab tursak

Tong husniga qolib hayratda,

Sog'inganda, visol damlarida

Bebosh hislar bilan yurak orziqsa,-

Bunday mahallarda birdan kelib qolgan

Har qanday aqlli fikr ortiqcha.

Hayot mohiyati to'g'risida bizga

Savollar beradi aqlimiz yakkash.

Hislar esa yashash kerak deydi,

Javobi ham shudir: yashash va yashash.

Fojiani tan olmaydi hislar,

Quyosh ko'lankani ko'rmaydi abad,

Xuddi shunday, hayot ham o'zining

Mahkum ekanini bilmaydi albat.

"Chin aqldan" emas, "chin ko'ngildan" deymiz.

Faqat yurak bilan sevamiz,

Va muhabbat degan o'sha ko'hna so'zga

Hamon sig'inamiz va bosh egamiz.

Men dunyoda ming jild kitob o'qib,

Topmadim bir ko'ngil risolasini.

Farzandlar maqsadsiz, rejasiz,

Qasamyodsiz sevar o'z onasini.

Hissiyot hayotning asliga to'g'ri,

Idrrk goho yaqin, goho yiroqdir.

Hayotga muhabbat va yashashning o'zi

Hayot ma'nosidan ulug'roqdir.

Ular Ulgurdilar

Ne-ne savob topib, ne gunoh etdi

To'qsonida tetik, hayot bo'lganlar.

Hech narsaga ulgurolmay ketdi

Yigirma yoshida halok bo'lganlar.

Yo'q, yo'q, ulgurdilar yosh bo'lsalar ham,

Inson qodir bo'lgan eng buyuk ishga:

Ular ulgurdilar eng muqaddas dam

O'zni Onayurtga qurbon qilishga.

Onani Koyimaydilar

Oramizda uzoq-uzoq yo'llar;

Senga intilaman bog'lar gullasa,

Ammo yo'llar... yo'llar mayli edi,

Oradagi yillar bo'lmasa.

Seni o'ylaganda o'sha yillar go'yo

Sekinlatar qalbim zarbini.

Ular meni behudaga chorlar,

Yaradek og'riydi har biri.

Lekin men ularni koyimam, chunki

Taqdir bo'lib qolgan zamona.

Orqamdan kuzatar meni, onamdek,

U meni tuqqandir, chindan ham Ona.

Jimlik Suroni

Yaylov oqshomining epkini ildam,

Yulg'un keragalar asta g'irchillar,

Kun bo'yi egardan tushmay, tolsa ham,

Tun yana bezovta yosh yilqichilar.

Olonda oq, qizil kiygan qiz-juvon

Shov-shov shopiradi biya sutini.

Oqshom tinch, bosilmas dildagi suron,

Nelarni eslatar tezak tutuni?

Vaqirlab go'sht qaynar qora qozonda,

O'tov atrofida itlar sanqigan.

Qizlar shivirlagan o'sha olonda

Yangi qimiz xidi anqigan...

Oqshom ko'rinishda osuda, so'lim,

Lekin u bir olam o'y, sir saqlaydi.

Ingichka kishnasa uzoqda qulun,

Biyaning ko'zida yulduz chaqnaydi..

\* \* \*

Orzularning manguligin o'ylab,

Yuragimga g'uluv tushadi.

Kun bag'ridan chiqib bizning ekipajlar,

Zim-ziyo koinot sari uchadi.

Yerda esa hamon qadimgicha

Ertaklar kuylaydi g'irotlarini.

Qorong'i burchakdan chiqib parvona

Shamda kuydiradi qanotlarini...

Yaylov Tongi

Kel, jonginam, birpas o'ltiraylik

Jimlikning sehrida mastona.

Bu tun go'yo faqat ikkimizniki,

Bu tun mangulikka go'yo ostona.

Qirda suruvlarning dupuri tingan,

Qo'ychivonlar yoqqan gulxan o'chibdi.

Saksovul cho'g'kning uchqunlari esa

Yulduz bo'lib ko'kka ko'chibdi.

Yaylov tuni muncha ulug'vor,

Muncha sokin bu dala-tuzlar!

Bir seskansang go'yo shu zumda

Duv to'kilar yerga yulduzlar.

Tizzamga boshing qo'y.

Oyning kokillari

Ufqlarga tushdi taralib.

Ko'zlaring sehrida

mening taqdirim,

Sochlaringga qolgay o'ralib.

Yaylov dengizini kechar oppoq tong,

Nega qalbing jindak entikdi?

Ana, oq nur tushdi:

maysada kimdir

Ro'molchasin unutib ketibdi...

Qadimiy hislarni chorlab uyg'otar

Uzoqda kishnagan toy-do'nan.

Sog'inishlar, nozlar takrorlanar,

Yozlar takrorlanmas, jonginam.

Kel, jimgina birpas o'ltiraylik,

Qo'zlaringga yana tong husnidan ol.

Tonglar...

Tonglar hali oldimizda ko'p,

Lekin munaqasi bo'lmas e\timol.

Umid

Kuz ertasi. Namgarchilik,

Hazon biqsib, tutun taralar.

Oyoq ostiвЂ”"chilip-chilip",

Zirqiraydi eski yaralar...

Bor umringni o'ylaysan qayta,

Nimadir yurakni ezady".

Imoni sustroqlar mana shunday paytda

Yashashdan bezadi.

Ammo sen boq hayot dengiziga:

U o'jarlik bilan qilar ishini.

Razm solsang, har dam o'ziga

Ming-ming iplar bilan bog'laydi seni.

Fasllar almashar,

dolg'alanar havo,

Qarg'alar tovushiвЂ”qishning daragi.

Trotuarda

bukchaygan bir bobo

Yosh ko'chat ko'tarib o'tib boradi.

Niholni avaylab mahkam ushlagan

Tomiri bo'rtib chiqqan titroq qo'llari

Xayolida balki

olamni xushlagan

Bahor,

bodroq-bodroq o'rik gullari.

Ko'm-ko'k shovullashi balki qulog'ida,

Ko'ksi bilan sezar soya-salqinin.

Sovutgisi kelar ko'ngil bulog'ida

Saratonning lov-lov yolqinin.

Boboning umrida ko'p bo'lgandir baxt,

Lekin baxt o'tkinchi,

Umid - abadiy.

Keksa qo'llardagi mana shu daraxtвЂ”

Ertaga kimningdir tolei kabi.

Boboning ko'zida umid yaltirar,

Ko'chatni ko'tarib shoshib boradi.

Mahalla ustida hamon qaltirar

Bebosh bolalarning qog'oz varragi.

Adolat

Yangi yilda chollar gurungi

- Mana, umrimizdan yana bir yil ketdi.

Bandasi bilmay ham qoladi.

- Shu kunga yetkizdi, shukr qilaylik,

Egam o'zi bergan, o'zi oladi.

- Olib, nima, yeb ketarmidi?

Fahming yetmadimi yo shunga:

U umringdan olgan o'sha bir yilni

To'kmay-sochmay qo'shar yoshingga.

Qalbim Noziklashdi

Yangi yilning yaqin oppoq tuni

Bolalar orziqib tunni kutadi.

O'tgan yili uchgan nafis qor uchquni

Yangi yil sarhadin buzib o'tadi.

Bolalar hovliqib yangi yil kutadi,

Menga esa yil kuzatish - g'am:

Qilt etib uzilgan bitta yaproq ham

Naq qalbimga tegib o'tadi...

\* \* \*

Hayot shunday mo''jizaki,

Qancha jabrin tortsang oz.

O'lim esa uning uchun

Arzimas bojdir, xolos.

Ekskavatorchi

Ekskavatorchi tuproq ag'daradi,

Qum daryoday oqar po'lat kovshidan.

Uning rotorlari shunday dag'dag'ali,

Sahro ufqlari titrar tovushidan.

Tortadi metindek qatlamlar tagi,

Ko'zlardan o't chaqnar chag'irligidan.

Tomirlari bo'rtar uzoq sexlardagi

Oltin misqollarning og'irligidan.

Yer tugamas, hamon qazir oshnam.

O'n yillardan beri shunday kovlaydi.

Go'yo ona-Yerdan ajdodlarning ham

Haqqi-huquqini dovlaydi.

Oltin unga, chog'i, muhimmas uncha,

Men tushungandayman goh niyatiga:

Kovlar mohiyatga toki yetguncha...

Inson hayotining mohiyatiga.

Inson

Sen kashfiyot yolqini, otash,

Asriy zulmatlarda bir yorug' nuqta.

Barcha mavjudotlar qalbingga tutash.

Bir oddiy giyohning oldida to'xta.

Ariq shildirashi, barglar shiviri

Senga jon ozug'i, ruhingga dardkash.

Gullar bilan so'rash, hidlab har birin,

Kapalaklar bilan suhbatlash.

Javob bermasalar gapingga, mayli

Sovuq yulduzlarga tikilganda goh,

Bilginki, qalb qo'ri jonlilar tufayli,

Jonlilar jonliga doim xayrixoh.

\* \* \*

Ko'p suzdim, bilaman dengiz shukuhin.

G'oyibdan tinglayman teran sasini.

Ters turib sezaman ulug'vor ruhin,

Ko'raman ko'rkini, jozibasini.

Men seni o'yladim bugun sohilda,

Hech kimga tenglamam, tengsizsan.

Ketgansan. Ammo sen doim yonimda,

Dengizga o'xshaysan. Dengizsan.

\* \* \*

Ufqlardan qalqib ko'hna Amur

Ohista, cho'yanday eshilib oqar.

Narigi sohilda hali quyosh yonur,

Keksa nanay unga entikib boqar.

вЂ”Biz ozmiz. TiriklarвЂ”ko'zning nuriday,

Ulganlarni doim yodda tutamiz.

Tug'ilmaganlar ham dilning to'rida,

Taraddudlar bilan kutamiz...-

Men shunday o'yladim: "Bunday elatni

"Kichik" deya atash kerakmi?"

\* \* \*

Tegirmon toshining o'qida orom.

Orom girdibodning qoq o'rtasida.

Joziba tegrasiвЂ”sa'yi badavom,

Shunday bir holat bor ishq o'lkasida.

IshqвЂ”orom izlash, mushkul va shirin,

Charxi girdon, xullasi kalom.

Sening ko'zlaringda orom yashirin,

Atrofingdagilar shundan beorom.

Inson Ertagi

O'tib ketdi. O'tib ketdi lahza.

O'tib ketdi, men qarab qoldim.

Na hayajon menda, na olamda larza,

Nega achchiq faryod chekmaydi qalbim?

O'tib borar zumlar, o'tib borar,

BiriвЂ”buyuk, qay biri oddiy.

Biri uchar mangulikka qarab,

Biri vazmin va qariyb moddiy.

O'tib borar, yelib borar tikka,

Barini barobar yeldirar bir kuch.

Biri to'ppa-to'g'ri uchar yo'qlikka,

Shuursiz va ayanch, salmoqsiz va puch.

Puchmi-to'qmi - har kim baholasin,

Chunki bu aslida inson ertagi.

Uchayotgan planetada odam bolasi

Yo unday, yo bunday o'tib ketadi.

Tush

Men bir tush ko'ribman.

Ajab zamonlardan.

Jahl ustida o'sha so'z aytilmaganmish.

Hali ko'ngil holi pushaymonlardan,

Ahdu va'dalardan qaytilmaganmish.

Visol zoriqtirar, zardalar shirin,

Yolg'izlik alami hali notanish.

Bilmay qovushuvning mangulik sirin,

Dillar bir-biriga quvonar emish.

Ko'zlarning ko'zgudek begunohligi

Tirik emish, tirik va abad.

Mening insonligim, sening ilohliging

Va bizni teng etgan o'sha muhabbat.

Oldinda uzoq yo'l, uzoq umrning

Achchiq-chuchuklari xayolda ham yo'q.

Hali issiq emish yonimda o'rning,

Hayot mo''jizalar sehriga to'liq.

Bilmasmishman yaqinligin jo'ngina turmush,

Butun bir umrni yamlab yutgan on,

Va so'ngra... vaqtning, xuddi yengsimon,

Astarin ag'dargan bu g'alati tush...

Tun Uy Surar

Bizning bog'da oqshom paytlari,

Iig'ib olganida kun shu'lasini,

O'tlar orasida yashil chigirtka

Boshlaydi tinimsiz ashulasini.

Bu kichkina jonning so'zsiz qo'shig'in

Asli fidoyilik desa bo'ladi.

"Hayot bor..."вЂ”tun bo'yi o'jar bir ta'kid

Katta sukunatning jonli bo'lagi.

Shu chirillash borki, nazarimda,

Tun o'y surar, tabiat tugal.

U bo'lmasa so'qir kechalari

Ruhimiz huvillab qolardi har gal.

Qashshoqroq bo'lardi tun manzarasi,

Bunday sehriy ta'sir etmasdi

Ham umumjahoniy garmoniyada

Bir azaliy ohang yetmasdi...

\* \* \*

Bizning bog'da chiqsang oqshom sayriga,

Yo oralab yursang sen ishkomlarni,

Cho'chitmagil sevishganlarni,

Osmonlarda sezsin o'zni, mayliga.

Bu lahzalar bir umrga tatir,

Bu lahzalar sinar yoshlik sabrini.

Biz shularni ko'rib bilamiz axir

Tungi yulduzlarning qadrini.

Olma To'kildi

Meva to'kiladi. Bog'lar dimiqqan.

Tunlari "top" etib olma tushadi.

Tonggi o'ylarimday tinib-tiniqqan

Og'ir sukunatning bag'rin teshadi.

Bo'g'iq, uzuq tovush. Unda nimadir

So'zlaydi hikmatdan, qismatdan.

Kimningdir uyqusin buzar, kimgadir

Zaminning joziba kuchin eslatgan...

Men sezaman unda sehriy alomat,

Shoshqin, ehtiyotkor tovush... Sen mudrab

Kutasan... Odamning hayoti uzra

Nimadir turadi shunday omonat.

Qachondir sarflangan kuch uni avval

Asta kimirlatar... Uzar bandidan.

"Top-top" degan sari yo'qotganday har gal,

Ona ayriladi bir farzandidan.

Uzuq, bo'g'iq tovush... Unda nimadir bor

Qadimiy dunyodan, qismatdan.

Yetilish, paymona, muddatdan...

Olma to'kiladi. Uylar beqaror.

Xay, to'kilish uchun har zot pishadi.

Olmadek sehriy charx aylanar.

Fasllar davrasi yana tugallanar...

Tonglari "top" etib olma tushadi.

\* \* \*

Azizim Aleksandr Udalovga

Bog'da, uzoqlardan keltirib, do'stim

Bir qayin o'tqazib qo'ygandi.

Shu mehmon o'z tenggi chinor yonida

Erta bahordayoq asta uyg'ondi.

Uyg'ondi-yu, hamon ko'm-ko'k uyqusini,

Mayin uyqusini quvlayotganday.

Es-es xotirlaydi o'rmonlarni go'yo,

Tushda ko'rdimmi, deb o'ylayotganday.

\* \* \*

Bizning bog'da har tong asta yangrar

Muhabbat qismati to'g'risida kuy.

Horg'in ko'zlarimni yuvar ohanglar,

Nazarimda, kuychi jindek xudojo'y.

Kuy g'amgin bo'lsa ham, bechora netsin,

Uyqusiz tunlarim yolg'iz emasman,

Rahmatdan o'zgani unga demasman,

Shuncha orziqtirgan vasliga yetsin.

\* \* \*

Bizning bog'da birinchi qor yog'di.

Uyga yomonliklar kelmaydi sira.

Sen mening qorimsan, birinchi qorim,

Go'yo butun olam senday bokira.

Butun olam shunday oppoq tinlik,

Bahor gullarining hidi keladi.

Bahor gullaridek, qor tagida mudrar

Odamlarning ezgu tilagi.

\* \* \*

Bizning bog'da tun cho'kkan mahal

Qalbni uvishtirar ukki nolasi.

Birov der, u chorlar badbaxt qismatini,

Birov der, qarg'armish o'gay bolasin.

Musibatday sovuq, uzoq, goh yaqin,

Balki gado folbin, balki jinnidir.

U o'zi begona ko'zdan yashirin,

Lekin chaqiradi hamon kimnidir.

Betinim sannaydi, nazarimda tunni

Qora bo'laklarga bo'lib chiqadi.

Nimaga o'xshatsang, nima desang ham

Bir g'amgin afsona bo'lib chiqadi.

Oqlolmagan emish ona sutini,

Oq sut tilar emish, degan gap...

Bu hamвЂ”ertak. Shunday so'lim tunda

Ertak ro'parangdan chiqsa ne ajab!

Hayot shu ekan-da: yog'du va zulmat,

Qishu yoz, o'ngu tush, tirik va o'lik...

Shusiz bo'lmas ekan tugallik sira,

Hatto qush na'masi: go'zal va xunuk.

\* \* \*

Bizning bog'da shifobaxsh o't bor,

Xalq uning otini bargizub demish.

Chunki o'sha o'tni tunlari bedor

Yulduzlar nur bilan sug'orar emish.

Siz bilasiz mening yonishlarim,

Satrlarga ko'chgan qalb cho'g'imni,

O, yulduzlar, tungi tanishlarim,

Nur bilan sug'oring shu qo'shig'imni.

Ehtimol, shunda u biron kimsaning

Yurak yarasiga malham bo'lardi.

Guldek ochilardi zamin . insonning

Atigi bir zumga arisa dardi.

\* \* \*

Qaynim Ahmad halok bo'lgan qishloqda

Shabboda ovulni oralab o'tdi,

So'nggi rutubatni bog'lardan quvlar,

Yana gurkiratar qalbdagi o'tni.

Oq yo'l sizga, ey toshqin suvlar!

Ertalabki tuman vaznsiz, harir,

Undan nariвЂ”qirlar, sening qirlaring.

Yoshliging tentirar qirlardan nari,

Sening yashamagan esiz yillaring.

Unda toshlar yonib kul bo'lgandi.

Yana boshoq undi, salmoqli, yirik.

Bahor bu yerlarga yana o'rgandi,

Sen ardoqlab qolgan mo''jiza tirik.

O'sha yoqdan kelar yoshlik daldasi,

Dardli xotirani dildan taratgan.

O'sha yoqdan kelar bahor shabbodasi,

Hislar, kuylar oqar o'sha tarafdan.

\* \* \*

Naykamalak, sizcha, spektrlar xolos,

Vibratsiya, deysiz, qushlar na'masin.

She'r esa, mana qalam bilan qog'oz,

Programmalashgan harflar yig'masi.

Hayot-chi, oqsilmi, kislotami, nima?

YurakвЂ”nasos, hilolвЂ”oddiy kul...

Gilosday lab emas, hujayra, to'qima,

Gulni nima deysiz, gul-chi, gul?

Balki formuladan iboratdir dunyo?

Nima deysiz tongni, tumanni?

Unday bo'lsa, men-chi, men ham yo

Modda almashinish ob'ektimanmi?

вЂ”Yo'q!вЂ”degim keladi, qisiladi yurak,

Menga sir qoldiring, haqqim dovlayman

Menga go'zal, sehriy dunyo kerak,

Sirru mo''jizasiz yashay olmayman!

Darbadar

Yulduz bo'sasiga Yer ko'ksi ochiq,

Abadiy qovushgan dengiz-la osmon,

Hatto chaqmoq zulmatlarga oshiq:

Faqat shamol yolg'iz, beoshiyon.

Faqat shamol yolg'iz, yerda darbadar,

Faqat shamol hamon juftin izlaydi.

Daralarda izg'ib, tunga naqadar

Ozor berganini o'zi sezmaydi.

Kezadi tog'u tosh, changalzorlarni,

Kimnidir chaqirar hamon telbaday.

Darg'azab yulqinib, goh zorlanib

Goh norday quturib, goh yelvagay,

Bog'da, sohillarda, qirlardan pastda

Suluvlarning sochin siypab taraydi.

O'tli siynalardan sirg'alib asta,

Xumor ko'zlariga to'yib qaraydi.

Yana ketadi u, kimnidir istab

Va qo'rqib qalblarning yonishlaridan.

Begona yotoqlar hidini iskab,

Mo'ralar deraza tirqishlaridan.

U maskan topolmas maskan tark etib,

Ruhi hech qayerga sig'maydi.

Keyin, Majnun kabi, sahrolarga ketib,

Uzoq-uzoq yolg'iz yig'laydi.

U minglarni chorlab yalingan emnsh,

Ammo qalbida yo'q hech kimga vafo.

Shundan, u topilmas ishqning bedavo

Mangulik dardiga chalingan emish.

Uchish

Uzoq zamonlarda

Irg'ay tol egib,

Yoy yasadi odam,

O'q otdi.

Shunda ilk bor

Uchish dardi tegib,

Oromini butkul

Yo'qotdi.

Uni chaqirardi

O'zga olamlar.

Keyin, Kalugada

Tunlar beuyqu,

Planetani uyg'otmasdan,

Asta qadamlab,

Yo'lning yarmini

Bosib o'tdi u.

O'ylarida unib

Idrok atomi,

Fazo birdan

Go'yo kichraydi.

U uchdi.

Olamni tutdi shovqini.

Ufq

xuddi yoydek

Hamon titraydi...

O'tar-Ketar...

"In ham meguzarad!"

Donishmandga balli.

Demak, hech narsadan bo'lmaylik xafa.

Qanday allalovchi, oson tasalli,

Qanday yupatuvchi, o'ng'ay falsafa!

In ham meguzarad...

orom, orom quching.

Hayajondan saqlang yurakni.

Lekin hayajonning o'tishi uchun

Axir jindek fursat kerakmi?

In ham meguzarad.

Tugib oling dilga,

Chindan, hamma narsa, so'zsiz, o'tadi.

Lekin hamma narsa o'zi bilan birga

Umrning bir qismin olib ketadi.

Umr? In ham meguzarad, balli.

Bundan ham hech bo'lmanglar xafa.

Qanday allalovchi, oson tasalli,

Qanday yupatuvchi, o'ng'ay falsafa!

Axir, "o'tar-ketar", buвЂ”vaqt haqida,

Bir nima o'tguncha fursat kutamiz.

Umrguzaronlik ko'hna aqida.

Aslida, vaqt o'tmas, bizlar o'tamiz...

Tezroq yetsaydim, deb, yillar yo'qotamiz,

Go'yo vaqt tez o'tsa yutamiz shuncha.

Ranjitamiz, so'ngra yupatamiz,

Ammo fursat kerak dil yozilguncha.

Alam bosilguncha fursat kerak, fursat,

Og'riq tuzalguncha fursat kutamiz.

Fursat kerak baxtimizni kutsak;

Orzu ushalguncha fursat kutamiz.

Mevani o'ylaymiz dillarda ming-ming

Xushbo'y kapalaklar qurganda maskan.

Biz visol kutamiz goh yolg'izlikning

Dardchil lazzatini qadrlamasdan.

Kunning chala-chatti quroqlarini

Iig'ib, ertagacha uchmoqqa shaymiz.

Doimo kalendar' yaproqlarining

Hazonrezgisida yashaymiz.

Saxovatdanmikin "o'tar-ketar" deb,

Umrni bemalol bunday ulashsak?

Oldinda mangulik bizni kutardek,

Hozirgi har lahza uchun kurashsak.

Yer

Yerga men o'zimni jondosh sezaman,

"Tuproqdan bo'lgan"im tufayli emas.

Shunchaki, men uchun hamma narsadan

Insonga marhamat hissiвЂ”muqaddas.

Yerning tashvishlari bitmas hech mahal,

Halovat istasak biz undan topdik.

Bir kiftin silkisaвЂ”gul, meva, asal,

Bir kiftin silkisaвЂ”qor, bo'ron, soflik.

Istardim, inson ham Yerga faqat don,

Muruvvat, saxovat urug'in eksa.

Hech kim o'ksimasa, hammaga yetsa

Ko'k gumbaz ostida to'kin dasturxon.

Nazarimda, men ham yerni dehqonday

Haydab, har qadamda ma'no izladim.

Ehtimol mendan so'ng bir tomchi qonday

Yonar marzalarda qolgan izlarim.

Yerga men o'zimni qondosh sezaman;

Tuproqdan bo'lgan"im tufayli emas.

Shunchaki, men uchun hamma narsadan

Insonga marhamat hissiвЂ”muqaddas.

Hatto, to'g'ri bo'lar qalbdoshman desam.

Toshni qayga otsang yerga tushadi.

Shunga o'xshash, do'stim, kimga ozor bersang

Qalbim achishadi.

Konda

Quyosh tafti,

Ko'k dengizda yelkan,

Qahraton sofligi,

Bahorgi tomchi...-

Bularning astoydil qadriga yetgan

Yagona insondir, nazdimda, konchi.

Bunda na kunu tun va na fasllar,

Bosh uzra qora yer, zalvarli, qat-qat.

Undan ham og'irroq zulmat, sukunat,

Faqat tirgovuchlar asta qisirlar...

Bir-birini yo'qlab, nedir so'zlaganday

Manglaylarga qo'ngan karbit yulduzlar.

Shoir har bir so'zdan o't izlaganday,

Konchi yer qa'rida toshdan o't izlar.

Men bunda bildimki, har yulduzвЂ”odam,

Yulduz zamyrida bir inson shaxsi.

Bildimki, ko'mirdan yaratilsang ham

Zulmatda nur bo'lish naqadar yaxshi!

Bildimki, mehnatda, so'zda va kuyda

OlovвЂ”teranlikda. Undan ham nari!

Bildimki, konchini kutarlar uyda

Ko'kdan kosmonavtni kutgan singari.

U Bahorda Ketdi...

U bahorda ketdi, seni yig'latib,

Xush buyga to'lganda bog'lar, qo'ralar.

Umid tomchilari achchiq va latif,

Boshda olcha guli tinmay bo'ralar.

Uzoq ko'z o'ngingda turdi o'sha dam,

Yoz o'tdi shu damning -hislarin sinab.

Loqayd edi unga kunlar, oylar ham,

Kuz o'tdi yonidan yotsirab.

Qish keldi, qor bosdi yarim olamni,

Qor ostida qoldi bog'lar, qo'ralar.

Yelg'izlik tunlari sovuq, alamli,

Qor esa bo'ralar, hamon bo'ralar.

Shunda u ko'rindi ketgan yo'lida.

Mehr izlab qaydadir balki tilangan,

Tavbadir, umiddir balki dilida,

O'zi boshdan-oyoq qorga belangan.

Yodga kelmay qiynar unutilgan qo'shiq;

Ostanada turdi. Qor yuz-ko'zida.

Qor erigach, ko'rding: o'rnidaвЂ”bo'shliq

Jindak ko'lmak qoldi oyoq izida.

Ayajonimiz

Titrab yangrar edi ufqlar tongda,-

Go'zal kuylar edi ayajonimiz.

Bulutlar to'lg'anar edi osmonda,

Jajji yuraklarda - hayajonimiz.

Quyni qari-qartang mukka tinglagan,

Bunda ojiz edi har qanaqa so'z.

Urush mo'ralardi qo'lsiz yenglardan,

Yupun xirmonlardan - bebaraka kuz.

Ayam ko'kka qushday intilar edi,

Etagidan ushlab diydirardik biz.

Yashil ko'saklarda mo'ltillar edi

Chala qolgan kuydek bolaligimiz.

Bulutlar bezovta edi osmonda,

Jajji yuraklardaвЂ”hayajonimiz.

Dadamizni eslab shunda har tongda

Mungli kuylar edi ayajonimiz.

Kuy bo'lib uchmoqni qilardi orzu

Dadamni bir ko'rish qasdida.

Ammo qanotlarin yozolmasdi u,

Chunki biz bor edik qanot ostida.

Bolalik

Ilk tong nuri kiprigingga qo'nar,

Ko'kdan yuvib ketar qora uyquni.

Qayerdadir so'nggi yulduz so'nar,

Shabnamlarda qolar uchquni.

Sen olamni ilk bor ko'rayotgandek,

Tug'ilish chog'iga bo'lasan guvoh.

Hayot endigina kurtak otgandek,

U hali bir go'dak, sof va begunoh.

Lekin birpasdan so'ng bularning bari

Xuddi bolalikday qoladi ortda.

Bolalikda ko'rgan tushlar singari

Xotiralargina qolar hayotda.

Unga kirib kelar tutun va g'uluv,

Terdatar tashvishlar, terlatar quyosh.

Olam yana o'sha chalkash va ulug',

U yana qadimiy, unga million yosh...

Orzu olg'a undar, xotiraвЂ”ortga,

Bular bir-biriga, albat, zid narsa.

Lekin, oh, qaniydi har tong hayotda

Chindan bolalikka bizni qaytarsa!

Hoy-hoy, keling,вЂ”deya,вЂ”o'sha kunlarim!-

Yaxshiyu yomonin birga to'plardim.

Mushtlashgan, do'stlashgan jo'ralarning barpn,

Tanish qushlarimni yo'qlardim.

Changli so'qmoqlarim tanib olar edim,

Chashmalar, oqshomlar, lolazorlarim,

Tanib olar edim gulingizning hidin,

Qirqqokil sinfdosh dilozorlarim.

Ko'rardim yoshgina onajonimning

Yuzlari ajinsiz, dilbar chog'ini.

G'amli, hayajonli har bir onimning

Yangilab dildagi yog'du, dog'ini.

U bilan chiqardimвЂ”dalalar gilam,-

Yana uzoqlarga bir ko'z tutardik.

Hamon jindakkina ilinj qo'ri bilan

Dadamizni jangdan kutardik...

Bolalik... umrning sehrli dami;

Kim biladi deysiz bu holning sirin:

Achchiq-bo'lsa hamki lablarda ta'mi,

Qalbda xotirasi shu qadar shirin!

Qirda

Oydin jimlik kumush jarangsimon

Yana boshoqlarni shu'laga chaydi.

Tushib qolgan dondek, men ham bir zamon

Shu ona tuproqda unib chiqsaydim.

Koinotda porlab ko'rinadi

Somon yo'l singari inson xayoli.

Inson o'zi hamon yerda urinadi,

Vodiyda anqiydi arg'uvon boli.

Inson kuzatadi moviy dengizni:

"Qaysi sun'iy yo'ldosh, qaysi sayyora?"

Ammo qo'shni kapadagi o'roqchi qizning

Nozli kulgisidan qalbi chilpora.

Avf eting uni, porloq yulduzlar,

Inson Yerda xuddi daraxt singari:

Daraxtlar yuksakka intilgan sari

Chuqurroq ketadi yerga ildizlar.

Bezovtalik

Bola edim. Oyijonim yosh,

Zebigardonlari yarqirar edi.

Sizni yo'qlaganda, asta egib bosh,

Mening ismim aytib chaqirar edi.

Bilmadim, ismimning yo'q edi sehri,

Menda faxr etgulik nima bo'lgandir,

Balki yuragingiz oila mehri,

Iliq hislar bilan to'lgandir.

Har holda, u sizni yo'qlagan choqda

Mening ismim aytib chaqirar edi.

Sizning ko'zlaringiz esa uzoq-uzoqda

Chaqnagan yulduzday yaltirar edi.

Yoshim, eslolmayman, nechadaydikin,

Oyoq yalang chiqdim kuzatib navro'z.

Umid yulduzingiz so'nmadi, lekin

Siv so'ndingiz, dada, bemavrud.

Okoplardan yana qalqidi dunyo,

Meros qilib oldi uni naslimiz.

Planetaning chakka tomiri go'yo,

Hamon tepib turar notinch asrimiz.

Kecha birdan kimdir meni ilk marta

Ismimga ismingiz qo'shib chaqirdi.

Yoshim endi sizdan bo'lsa ham katta,

Butun vujudimda chaqmoq chaqildi.

Meni chulg'ab oldi bezovta tuyg'u:

Xo'p, mag'rur yurarman eslatib sizni,

Lekin ayni damda dilga tushar g'uluvвЂ”

Otalar ismiga munosibmizmi?

Tug'ilish

Tong oldidan yomg'ir sevalab o'tdi.

Keyin ko'k ochilib, yog'di yulduzlar.

Yerdan hovur ko'tarildi, xuddi

Qimirlagan kabi zimdan ildizlar.

Qimgadir muqaddas bir zum yaqinladi

Qorovul o'chirdi so'nggi fonarni.

Iyul' quyoshining ilk yolqinlari

Yaproqlarga sachrab yonardi.

Yer yosh; soflik jimirlatar etni,

Zoriqqan g'unchalar ochildi bog'da.

Panjaradan oshib chiqib ketdi

Maysazorda yurgan yashil shabboda.

Eshikdan eshikka yugurib yelardi,

Suyunchi so'rardi, suyunchi.

U go'yo taqdirni oldan bilardi,

Go'yo yo'q dunyoning g'ami, kuyunchi.

Iymanibroq turar ota poygakda,

Ko'ksida yulduzi, bir qo'li mayib...

Ichkarida esa, oppoq choyshabda

Jahonning umidi yotar jilmayib.

\* \* \*

Bilmadim, yo'lingga kimlar bo'ldi g'ov,

Bezidi kulbamdan fayzu farishta.

Ko'ngil mulkim mening alg'ov-dalg'ov,

Qayt, dunyomni qilgil sarishta.

Bari o'lda-jo'ldaвЂ”ro'zg'or, his, xayol...

Sening qo'llaringga hammasi mushtoq:

Quvonch gullarimga suv sep. sohibjamol,

Qaytib, ko'zlarimning yulduzni yoq.

Tongdek balqi eshigimdan kirib,

So'ngan o'choqlarim yonsin mehringdan.

Bunda hamma narsa sening bilan tirik,

Bunda har mo''jiza sening sehringdan.

Xayol zulmatiga soching chulg'anar,

Qiynar ilk nigohing mangu lahzasi.

Devorda soyadek es-es to'lg'anar

Tungi bo'salarning sirli lazzati.

Aytsang-chi, yo'lingga kimlar bo'ldi g'ov,

Bezdi-ku kulbamdan fayzu farishta.

Ko'ngil mulkim mening alg'ov-dalg'ov,

Qayt, yana dunyomni qilgil sarishta.

Noma'lum Soldat

Jasorat maydoniвЂ”sahna emas, ha.

Bo'lishi shart emas guvohlar.

Ba'zan jasoratga guvoh shunchaki

Nomsiz tepaliklar, tonglar, giyohlar

U tong kabi balqib tug'iladi

Pinhona, har kimning qalbida.

Xalq balki bilmas, u sodir bo'lar

Faqat vijdon, vijdon oldida!

Bugun gul ko'tarib kelganlarвЂ”unga

Bobodir, singildir, onadir...

U tarix qa'rida qolsa-da o'zi,

Bizni kelajakka chorlab yonadir!

\* \* \*

Р¦ezar' ertalabdan noxush edi bog'da,

Dunyo ko'z o'ngida begona, erish.

Xunuk bir tush ko'rdi. Ruhi alag'da.

Tushda o'z onasin zo'rlagan emish...

Darhol chorladi u kulli ulamo,

Munajjimlar, folbinlarini.

To ta'bir etilsin bu mudhish ro'yo,

Istiqbolimi bu, oldinlarimi?

Ular jahongirni tang qoldirdilar,

Tush emas, bu omad sitorasi, deb.

Zaminga hokimlik ishorasi, deb,

Botin niyatlarin o't oldirdilar.

Ha, Zamin... Ona-Yer! Cheksiz olamda

Tiriklikni tuqqan yagona manzil.

Uni tahqirlayman degan har banda,

Har xudoвЂ”razil...

Ikki Gul

Endi aytsam ayta qolay,

Ancha bo'ldi bu gapga.

Bir yosh suluv qizcha bilan

O'ltirardik egatda.

Lov-lov yonar, kamgap ekan,

Men so'zini kutardim.

U iymanib yerga qarar,

Men savolga tutardim.

Xayol ketib qolar edi:

"Ko'zlari muncha tiyrak..."

Ammo bugun men u haqda

Xabar yozishim kerak.

Shuning uchun ishga o'tdim,

Tiyib bebosh o'ylarni.

Javoblari chala-chulpa,

Ro'mol uchin o'ynardi.

"Ha, jo'yakka yo'l solamiz

Shabnam ko'tarilganda..."

"Ha, shturval og'ir, lekin

Qiyin emas bilganga".

Quyosh tapti yonog'ida,

Manglayida - sepkili.

Nafasidan sezilganday

Sirli tonglar epkini.

Uzoqlarga tikiladi,

Uzoqlarda qorli tor.

Gap ololmay qiynalaman,

Qiz ham menga xayrixoh.

"Ha, charchayman... lekin, qarang,

Oq bulutlar qalqidi..."

U turganda izlaridan

Chaqmoq hidi anqidi.

Birga turdi paxtazorning

Tarovatli yellari.

Ko'z o'ngimda kombinezon

Siqib turgan bellari.

...Yozolmadim maqolani,

Chiqmasligin bilgandim.

Lekin o'sha uchrashuvda

Bir nimani o'rgandim.

Mehnat qilgan o'zi bilar

Uning ichki ziyosin.

So'zlab berish mushkul ekan

Mehnat poeziyasin.

Derlar: she'ru mehnat guli

Dil to'rida bitibdi...

She'riyatning sirlarini

Kim ham bayon etibdi?

Uni bayon etib bo'lmas,

Qancha kuch sarflamang.

Gul atrini hidlab biling,

Gul atrin ta'riflamang.

Deraza Yonida

Sil'va Kaputikyandan

Senga intizorman.

Xira darpardalar...

Tungi chorrahaday dunyoyim bo'm-bo'sh.

Jimlikni sehrlab ko'char sharpalar,

Har qadam tovushidan qalbimda junbish.

Hamon umidvorman,

Qalbim malikasi!

Sog'inch va alamdan tun ham zim-ziyo.

Yana uzoqlarda shoshqin qadam sasi,

Bu ham o'tarmikin, to'xtarmikin yo?..

Evoh,

Bu ham to'xtamadi, o'tdi.

Qalbga zardob bo'lib tomdi o'kinchi.

Qalb zirqirar,

Chunki uni xuddi

Toptab o'tar edi har bir o'tkinchi...

Kuz

Kuzgi bulut kelib oqshom asnosi

Bog'lar etagida ko'zdan yo'qoldi.

Silkitib ufqning o'tli tasmasin,

Chinor taglarida ko'lmak suv qoldi.

Chinor so'ng bor sezdi tanida iliq,

Pildirab tushganda oxirgi yaproq.

Suvni chayqadiyu bir zumlik titroq

So'ng yana jim bo'ldi, osmonday tiniq

Ko'lmakda shafaqning bir tomchisidek

Yonardi chinorning so'nggi tuhfasi...

Bejizmas, shoirning ilhomchisi deb

Seni ataydilar, ey o'ychan fasl!

Shamol

Tunlari intizor kutasan xabar,

Eshik g'irchillasa uyqung qochadi.

Bilmasmiding axir shu paytga qadar:

Ba'zida eshikni shamol ochadi...

Bilmasmiding, shamolвЂ”engil, daydi;

Unga muhabbat ham, taqdir ham arzon.

Bugun sochlaringni silab erkalaydi,

Ertaga bog'larni etadi hazon.

Yaproq

Ochil buva yuzga qo'ydi qadam.

Chinor chorlar uni, yolg'iz umrdosh,

Faqat chinor uning dardiga hamdam.

Qolgan hamma narsa, hatto vodiy ham,

Undagi dengizlar, daryolar ham yosh.

Turdi, har kungiday, eldan ilgari.

Huvillab yotardi kimsasiz guzar.

Hazonga burkanmish sayhon chimlari.

Buva ko'nglidagi o'ylar singari

Ko'kda pag'a-pag'a bulutlar suzar.

Kech kuz, sovuq. Chinor yalang'och.

Shoxlari qizlarning siynasiday oq.

U tayyor, u kutar, u qishga muhtoj;

Faqat bir butoqda, go'yo noiloj,

Qaltirab turibdi yagona yaproq.

Buva, titrab oq kipriklari,

Tixilib qoldi, go'yo o'z taqdiriga.

Yonida yo'q yashil, tiriklari,

Uzilib uchgan minglab sheriklari,

Nega shafqat qilgan shamol biriga?

Izg'irinlar uni yulib ketmabdi.

Bu yilgi bahorning so'nggi merosi.

Ayozlarning unga kuchi yetmabdi,

Hamon ilinib turar. Demak bitmabdi

Tomirlardan kelgan hayot shirasi.

Buva ilk bor sezdi g'alati to'yg'u.

Yolg'izlik... Sariq barg sal shitirlardi.

Quzning och shamoli kezardi g'uv-g'uv.

Izg'irinda cholga chinorning mangu

Yashil shovullashi eshitilardi...

Chashma

U ketdi. Qishloqning bo'z bolalari

Uni bir ko'rmoqqa hamon tashnamiz.

Uzoq emas chog'i kent oralariвЂ”

Bir kun chorlab keldi oydin chashmamiz.

Qaytib ketar ekan, chashma sathida

Yulduzlar bezovta tebranib qoldi...

Turmagan edi-ku bu qiz ahdida,

Nega chashmamizdan yana suv oldi?

Yurak

Qalb, chida! Sendagi bu yangi tuyg'u

Utday xavfli, bemavrud va yosh...

Sir bo'lib qolsin u qa'ringda mangu,

G'amu shodliklarga bergansan bardosh.

Tasavvur qil, axir, hammaga hamma

So'zlasa dardini, shikoyatini,

Aytib beraversa har bir qadamda

Ezgu muhabbatin hikoyasini.

Aytib beraversa barchaga barinвЂ”

Omadu judolik va yonganini,

Rashk, umid, alami va afsuslarin,

Aldagani, quvonganini.

Yurak sirlarini yoysa olamga,

G'ussa ummonida g'arq bo'lar edik.

Baxt quvonchda suzgan barg bo'lar edik,

Joy ham qolmas edi balki odamga...

Xayriyat, buвЂ”har kimning o'z ishi,

Har kim o'z ichiga yutib yuradi.

Ishqilib, mard bo'lsin bu ishda kishi,

Daryoday keng bo'lsin inson yuragi!

Erkin

Sovuq edi, oq quvoqlar shumshuk;

Qushlar bo'g'otlarga kirib berkingan.

Faqat bitta hurpaygan chumchuq

Nimadir kutardi bizning Erkindan.

Nimasi bilandir unga o'xshagan

Erkin ham qo'l cho'zdi, kaftida ushoq.

Bexos ehtiyotlik qochdi qushchadan,

Eski oshnasini topganday shu choq,

Shoxdan shoxga toshday otildi,

To'kib quvoqlarning kumush ninasin.

Sovuq yumshab, izg'irin ham tindi,

Deganday: orada noz hurkimasin.

- Men bulbul emasman, yoki musicha,

Maylimi? - deganday chumchuq o'zicha,

Churqillab, goh qarab uning aftiga,

Uchib kelib, qo'ndi kaftiga.

- Dadil bo'l... - deb Erkin, baland tutdi,

Erish qitiq sezdi barmoqlarida,

Saxovat quyoshi yonardi xuddi

Sovuqdan qizargan yonoqlarida.

Har bir ishchan, sersavlat kishi,

Shu yerda qadamin sekinlatardi.

To'xtab xotin-xalaj, unutar ishin,

Bobolar soqolin selkillatardi.

To'xtab qolardilar. Chumchuq emas, go'yo

Mo''jiza topganday bola kaftidan,

Ko'zlarida quvonch bir dunyo

Jindak ezgulikning oddiy taftidan.

Quyosh

Oftob chiqdi olamga,

Yana yoniq, yana yosh.

Shunday saxiy, shunday saxiy

Har tomchidaвЂ”bir quyosh!

Har qorachig' tubida u

Quvonch bo'lib yonadi.

Quyosh mening bog'larimda

Sharbat bo'lib tomadi.

Charaqlaydi oynalarda,

Hamma unga intizor.

Hali uning ishi ko'pdir,

Hali kechga ancha bor.

Charchaydi u, chanqaydi,

Uni yo'lda kutaman.

Qirov qo'ngan gulbargni

Kaftlarimda tutaman.

Olov yollarini silkib

Toliqqan otday yuvosh,

Issiqina kaftlarimdan

Shabnam ichadi quyosh!

Mangulik

O'zini dengizga bag'ishlab, daryo,

Jilg'alar o'ladi.

Uzoq-uzoq yangrab zamonlar aro

Qo'shiqlar so'ladi.

Yorug' yonib,

Shon-shuhratga qonib,

Yulduz o'chadiвЂ”

Yo'qlik dunyosiga ko'chadi.

Goh havas qilaman...

Lekin aslida:

Men u ham bo'lmasam,

Bu ham bo'lmasam.

Tabiatday bo'lsam:

so'lsam-da faslida,

Sira o'lmasam!

\* \* \*

Bilaman: yillarning oqimi

Qonimni sovutar qalbimda.

Lekin yillarimning asili

Bari birвЂ”oldinda.

\* \* \*

Hujayramning har bir bo'lagida

Ajdodlardan meros qonim bor.

Sahrodagi karvon yo'llarida

Yozilmagan ezgu qonun bor:

Olislardan kelgan tashna musofir

Nogoh bir manzilda quduq topadi.

To'yib ichgandan so'ng, geolog, shofyor,

Irg'ay, yovshan bilan ustin yopadi.

Toki qum bosmasin quyunlar kelsa,

To yamlab ketmasin quyosh yolqini.

Undan keyin kelgan notanish kimsa

Topsin qatralarning jonbaxsh salqinin.

Men bilishim kerak, bilishim kerak,

Bir savol qalbimga larza soladi:

Ajdodlardan meros qonimdan bo'lak,

Mendan izdoshlarga nima qoladi?